Document ID: 32002L0076

Direktiva Komisije 2002/76/ES
z dne 6. septembra 2002
o spremembi prilog k direktivama Sveta 86/362/EGS in 90/642/EGS o določitvi najvišjih dovoljenih vrednosti ostankov pesticidov (metsulfuron metil) v in na žitih ter določenih proizvodih rastlinskega izvora, vključno s sadjem in zelenjavo
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 86/362/EGS z dne 24. julija 1986 o določanju najvišjih dovoljenih vrednosti ostankov pesticidov v in na žitih [1], kakor je bila nazadnje spremenjena z Direktivo Komisije 2002/71/ES [2], in zlasti člena 10 Direktive,
ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na določenih proizvodih rastlinskega izvora, vključno s sadjem in zelenjavo [3], kakor je bila nazadnje spremenjena z Direktivo 2002/71/ES, in zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [4], kakor je bila nazadnje spremenjena z Direktivo Komisije 2002/64/ES [5], in zlasti člena 4(1)(f) Direktive,
ob upoštevanju naslednjega:
(1) Obstoječa aktivna snov metsulfuron metil je bila z Direktivo Komisije 2000/49/ES [6] vključena v Prilogo I k Direktivi 91/414/EGS za uporabo kot herbicid, vendar, brez določenih posebnih pogojev, ki vplivajo na posevek, na katerem se uporabljajo fitofarmacevtska sredstva, ki vsebujejo to aktivno snov.
(2) Vključitev zadevne aktivne snovi v Prilogo I k Direktivi 91/414/EGS je temeljila na presoji predloženih podatkov v zvezi s predlagano uporabo. Podatke, povezane s to uporabo so predložile določene države članice v skladu s členom 4(1)(f) Direktive 91/414/EGS. Podatki, ki so na voljo, so bili pregledani in zadostujejo za določitev določenih najvišjih dovoljenih vrednosti ostankov (MVO).
(3) Če ne obstajajo MVO Skupnosti ali začasni MVO, morajo države članice določiti nacionalne začasne MVO v skladu s členom 4(1)(f) Direktive 91/414/EGS, preden se registrirajo fitofarmacevtska sredstva, ki vsebujejo to aktivno snov.
(4) V zvezi z vključitvijo zadevne aktivne snovi v Prilogo I k Direktivi 91/414/EGS, so bile dokončane povezane tehnične in znanstvene ocene v obliki poročila o pregledu Komisije. Poročilo je bilo dokončano 16. junija 2000. V poročilu je določen sprejemljiv dnevni vnos (SDV) za metsulfuron metil, ki je 0,22 mg/kg telesne teže/dan. Doživljenjska izpostavljenost potrošnikov živilskih proizvodov, pridelanih iz rastlin, tretiranih z zadevno aktivno snovjo, je bila ocenjena in ovrednotena v skladu s postopki Skupnosti. Upoštevane so bile smernice, ki jih je objavila Svetovna zdravstvena organizacija [7] ter mnenje Znanstvenega odbora za rastline [8] o uporabljeni metodologiji. Ugotavlja se, da predlagani MVO-ji ne bodo povzročili, da bi bili ti SVD-ji preseženi. Med vrednotenjem in razpravo pred vključitvijo metsulfuron metila v Prilogo I k Direktivi 91/414/EGS ni bilo poročil o akutnih toksičnih učinkih, ki bi zahtevali določitev akutnega referenčnega odmerka.
(5) Da bi zagotovili primerno zaščito potrošnika pred izpostavljenostjo ostankom v ali na proizvodih iz rastlin, za katere uporaba ni bila registrirana, je smotrno določiti začasne MVO-je na spodnji meji analitične določitve za vse take proizvode, ki jih zajemata Direktiva 86/362/EGS in Direktiva 90/642/EGS.
(6) Določanje takih začasnih MVO-jev na nivoju Skupnosti ne prepreči, da države članice določijo začasne najvišje dovoljene vrednosti ostankov za metsulfuron metil v skladu s členom 4(1)(f) Direktive 91/414/EGS in Priloge VI k navedeni direktivi. Šteje se, da je obdobje štirih let dovolj dolgo za dovolitev nadaljnje uporabe zadevne aktivne snovi. Začasni MVO-ji morajo potem postati dokončni.
(7) Priloge k Direktivi 86/362/EGS in Direktivi 90/642/EGS je torej treba ustrezno spremeniti.
(8) Komisija je o osnutku te direktive uradno obvestila Svetovno trgovinsko organizacijo in prejete pripombe so bile upoštevane pri dokončni pripravi direktive. Možnost za določitev tolerančnih MVO-jev pri uvozu specifičnih kombinacij pesticid/pridelek bo preučila Komisija na podlagi sprejemljivih predloženih podatkov.
(9) Ta direktiva je skladna z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Delu A Priloge II k Direktivi 86/362/EGS se doda naslednje najvišje dovoljene vrednosti ostankov pesticidov:
"Ostanek pesticida | Najvišja dovoljena vrednost v mg/kg |
Metsulfuron-metil | 0,05 žita |
Člen 2
Najvišje dovoljene vrednosti metsulfuron metila, kot so prikazane v Prilogi k tej direktivi, so dodane Prilogi II k Direktivi 90/642/EGS.
Člen 3
Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 2002. O tem takoj obvestijo Komisijo.
Te določbe se začnejo uporabljati 1. januarja 2003.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 4
Ta direktiva začne veljati dvajseti dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 6. septembra 2002

Labels: 0
17
20
6